b"\n_START_ARTICLE_\nYesterday\n_START_SECTION_\nTilblivelse\n_START_PARAGRAPH_\nIf\xc3\xb8lge flere biografier komponerte McCartney melodien i en dr\xc3\xb8m. Da han v\xc3\xa5knet, skyndte han seg til pianoet og spilte melodien for ikke \xc3\xa5 glemme den. McCartneys f\xc3\xb8rste bekymring var at han ubevisst kunne ha plagiert andres arbeid. Som han sa, \xc2\xabI omtrent \xc3\xa9n m\xc3\xa5ned gikk jeg rundt til folk i musikkbransjen og spurte om noen hadde h\xc3\xb8rt den f\xc3\xb8r. Etter hvert ble det nesten som \xc3\xa5 levere noe til politiet. Jeg tenkte at hvis ingen gjorde krav p\xc3\xa5 sangen etter noen uker, s\xc3\xa5 kunne jeg f\xc3\xa5 den.\xc2\xbb_NEWLINE_Da McCartney hadde blitt overbevist om at han ikke hadde stj\xc3\xa5let melodien fra noen, begynte han \xc3\xa5 skrive en tekst som passet til melodien. Lennon og McCartney var kjent for \xc3\xa5 lage en forel\xc3\xb8pig tittel p\xc3\xa5 sangene sine inntil de hadde funnet en mer passende. \xc2\xabYesterday\xc2\xbb fikk f\xc3\xb8rst tittelen \xc2\xabScrambled Eggs\xc2\xbb (\xc2\xabegger\xc3\xb8re\xc2\xbb) og det f\xc3\xb8rste verset \xc3\xa5pnet med verselinjen \xc2\xabScrambled Eggs / Oh, my Baby how I love your legs\xc2\xbb. _NEWLINE_Filmen Help! hadde premiere 29. juli 1965. Under innspillingen av filmen ble et piano plassert p\xc3\xa5 et av stedene de filmet, og McCartney benyttet denne muligheten til \xc3\xa5 flikke p\xc3\xa5 sangen. Richard Lester, regiss\xc3\xb8ren, ble til slutt s\xc3\xa5 sterkt plaget av dette at han mistet besinnelsen. Han ba McCartney om \xc3\xa5 slutte \xc3\xa5 spille sangen, hvis ikke ville han f\xc3\xa5 pianoet fjernet. T\xc3\xa5lmodigheten til de andre medlemmene i The Beatles ble ogs\xc3\xa5 satt p\xc3\xa5 pr\xc3\xb8ve. George Harrison oppsummerte det hele slik: \xc2\xabJa da, han snakket alltid om den sangen. Man skulle tro han var Beethoven, eller noe s\xc3\xa5nt!\xc2\xbb McCartney hevdet at han skrev \xc2\xabYesterday\xc2\xbb i 1964, men sangen ble ikke gitt ut f\xc3\xb8r sommeren 1965. I mellomtiden ga The Beatles ut to album, A Hard Day's Night og Beatles for Sale, som begge kunne ha inkludert \xc2\xabYesterday\xc2\xbb. John Lennon bekreftet senere at det gikk lang tid f\xc3\xb8r sangen var ferdig:_NEWLINE_\xc2\xabSangen svirret rundt i m\xc3\xa5ned etter m\xc3\xa5ned f\xc3\xb8r vi endelig gjorde den ferdig. Hver gang vi kom sammen for \xc3\xa5 skrive l\xc3\xa5ter til en innspilling, dukket den opp. Vi hadde den nesten ferdig. Paul skrev nesten alt, men vi kunne ikke finne den rette tittelen. Vi kalte den \xe2\x80\x98Scrambled Eggs\xe2\x80\x99 og det ble en sp\xc3\xb8k mellom oss. Vi bestemte oss for at bare en ettordstittel ville passe, men vi kunne ikke finne den rette. S\xc3\xa5 en morgen v\xc3\xa5knet Paul, og sangen og tittelen var p\xc3\xa5 plass, ferdig. Jeg var egentlig litt lei meg, vi hadde s\xc3\xa5 mye moro med den.\xc2\xbb\n_START_SECTION_\nMottakelse\n_START_PARAGRAPH_\n\xc2\xabYesterday\xc2\xbb er en av de sangene som det finnes flest coverversjoner av i popul\xc3\xa6r-musikkens historie. I en meningsm\xc3\xa5ling blant musikkeksperter og BBCs radiolyttere i 1999 ble \xc2\xabYesterday\xc2\xbb k\xc3\xa5ret til den beste sangen fra det 20. \xc3\xa5rhundre. Den ble ogs\xc3\xa5 k\xc3\xa5ret til den fremste popsangen gjennom alle tider av MTV og bladet Rolling Stone \xc3\xa5ret etter. Det er blitt hevdet at sangen ble framf\xc3\xb8rt over 7 millioner ganger bare p\xc3\xa5 1900-tallet. _NEWLINE_Kort tid f\xc3\xb8r sin d\xc3\xb8d kommenterte Lennon sangen. Han sa at selv om teksten ikke ga noen s\xc3\xa6rlig mening, s\xc3\xa5 fungerte sangen godt. \xc2\xabHvis du leser hele teksten, betyr den egentlig ingenting; du f\xc3\xa5r ikke vite hva som skjedde. Hun forlater han, og han \xc3\xb8nsker at det var i g\xc3\xa5r \xe2\x80\x93 det er greit \xe2\x80\x93 men teksten har ingen l\xc3\xb8sning. Den er jo vakker \xe2\x80\x93 men jeg har aldri \xc3\xb8nsket at det var jeg som skrev den.\xc2\xbb I det samme intervjuet sa Lennon: \xc2\xabJeg tror ikke p\xc3\xa5 fortiden. Livet begynner n\xc3\xa5r du blir 40 har jeg h\xc3\xb8rt, det tror jeg p\xc3\xa5, men hvem vet hva som skjer?\xc2\xbb"